
KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2025. március 19-i ülésére)
TÁRGY:
PÁLYÁZAT BENYÚJTÁSA „DIMOP PLUSZ-2.1.1-24 KÓDSZÁMÚ, ENERGIA MENEDZSMENT RENDSZEREK FEJLESZTÉSE ÉS BEVEZETÉSE ÖNKORMÁNYZATOK SZÁMÁRA CÍMŰ pályázati kiírásra
A Széchenyi Terv Plusz keretében 2024. december 20. napján jelent meg az „Energia menedzsment rendszerek fejlesztése és bevezetése önkormányzatok számára” című, DIMOP PLUSZ-2.1.1-24 kódszámú felhívás.

A felhívás célja, hogy műszakilag megfelelő és tanúsított, új lokális energiamenedzsment rendszerek és eszközök hosszú távon működtethető bevezetése révén érje el az energiahatékonysági célokat, segítse elő az energiatermelés és a fogyasztás optimális egyensúlyban tartását. Ezen eszközök és rendszerek bevezetésével nemcsak az energiafelhasználás optimalizálása valósul meg, hanem jelentős mértékben hozzájárulnak az üvegházhatású gázok kibocsátásának mérsékléséhez is. A szakmailag indokolt, előre tervezett és mérhető lokális energiamenedzsment megoldások alkalmazásával biztosítható a rendszeres és pontos adatszolgáltatás, amely támogatja az energiahatékonyság-növelési és energiaköltség-megtakarítási szakpolitikai célokat.

A Kormányzat kiemelt céljának tekinti – a Nemzeti Energiastratégia 2030-ban foglaltak alapján – az energiafüggőség mértékének csökkentését, amelynek megvalósításához többek között szükséges az energiatakarékosság elősegítése, valamint a megújuló energia a lehető legmagasabb arányban történő felhasználása. E célok eléréséhez szükséges, hogy az energia fogyasztás tekintetében gyakran kevésbé rugalmas, ugyanakkor számos esetben önálló energiatermelésre is képes közszolgálati intézmények számára rendelkezésre álljon egy, a hatékony energiafelhasználási célkitűzéseket támogatni képes informatikai megoldás.
A digitális megoldásokat alkalmazó lokális energiamenedzsment rendszerek kifejlesztése és alkalmazása segíti az energiahatékony működtetést, az energiafelhasználás optimális szinten tartását, a fogyasztás termelési kapacitáshoz igazíthatóságát. Érdemi energiahatékonysági fejlődéshez mérési eszközökből származó energetikai adatok és azok hatékony kezelését lehetővé tevő döntéstámogató rendszerek kellenek. Az energiamenedzsment rendszerek bevezetésének támogatásával az önkormányzatok energiahatékonyabban és biztonságosabban tudnak működni, csökkenhet az energiaveszteség, ritkábbak és rövidebbek lehetnek az áramkimaradások, az energiahatékonyság javulásával pedig energia-, költség- és szén-dioxid kibocsátás megtakarítás érhető el.

A napelemek rohamos terjedésével drasztikusan átalakulhatnak az eddigi fogyasztói szokások, így a fogyasztás nyomon követése érdekében elengedhetetlen a helyben termelt energiára vonatkozó folyamatok figyelemmel kísérése is.

A felhívás keretében kizárólag saját tulajdonú épületekben történő fejlesztések támogathatóak.

Támogatható tevékenységek:

· lokális energiamenedzsment rendszer műszaki tervezése, kapcsolódó beszerzések megvalósítása, rendszer bevezetése;

· lokális energiamenedzsment rendszer és a méréshez szükséges eszközök felszerelésének műszaki tervezése;

· lokális energiamenedzsment rendszer bevezetéséhez szükséges eszközök beszerzése (mérő-, és/vagy érzékelő- és/vagy adattovábbító eszközök);

· lokális energiamenedzsment szoftver beszerzése;

· az új lokális energiamenedzsment rendszer teljes körű kiépítése, dokumentálása és bevezetése;

· új lokális energiamenedzsment rendszer csatlakoztatása a központi rendszerhez, a Közintézményi Energiamenedzsment Platformhoz;

· tananyagfejlesztés - szemléletformáló tananyag kidolgozása és terjesztése

Támogatási kérelem benyújtására települési önkormányzat (GFO 321) jogosult, a pályázat benyújtására konzorciumi formában is van lehetőség. Konzorciumi partner lehet helyi (települési) önkormányzati költségvetési szerv (GFO 322), önkormányzati hivatal (GFO 325); valamint 100% önkormányzati tulajdonú gazdasági társaság.
A támogatásra rendelkezésre álló keretösszeg 7.600.000.000.-Ft, a támogatott pályázatok száma várhatóan 33-76 db.

Támogatás formája vissza nem térítendő támogatás, melynek mértéke az elszámolható költségek 100%-a. Az igényelhető támogatás összege legalább 75 millió Ft, de legfeljebb 225 millió Ft.
A fentiek alapján javaslom, hogy a Képviselő-testület a DIMOP Plusz-2.1.1-24 kódszámú felhívásra benyújtandó pályázat során megítélhető támogatás elnyerése érdekében a határozat-tervezet szerint döntsön.

Kiskőrös, 2025. március 11.
Domonyi  László sk.
polgármester
HATÁROZAT-TERVEZET

A Képviselő- testület: 

1. egyetért energiahatékonysági intézkedések fejlesztését célzó, maximum 225.000.000,-Ft összköltségű projekt megvalósításával.

2. egyetért azzal, hogy az Önkormányzat a projekt megvalósítása érdekében DIMOP Plusz-2.1.1-24 kódszámú „Energia menedzsment rendszerek fejlesztése és bevezetése önkormányzatok számára” című pályázati felhívás keretében a maximum bruttó 225.000.000,- forint vissza nem térítendő pályázati forrás elnyerésére pályázatot nyújtson be.

3. egyetért azzal, hogy a projekt megvalósítása érdekében az Önkormányzat konzorciumot hozzon létre. 

4. felhatalmazza polgármestert, hogy a Város 2025. évi Költségvetéséről szóló rendelet soron következő módosítását a fentiek figyelembevételével terjessze elő. 

5. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, az együttműködési és konzorciumi megállapodások, valamint nyertes pályázat esetén a Támogatási szerződés aláírására is.
Felelős: 
polgármester

Határidő:
2025. március 21.

